text: Motorcyklist dræbt - politiet leder efter lastbil
  02 april 2019 kl. 16.27
  En 44-årig mandlig motorcyklist mistede tirsdag eftermiddag livet i en rundkørsel ved Ribe i et sammenstød med en lastbil, som politiet nu efterlyser.
  Ved 22-tiden tirsdag aften var politiet uden konkrete spor af den efterlyste lastbil fra eftermiddagens dødsulykke ved Ribe.
  Motorcyklisten kom kort efter klokken 15 kørende fra Haderslevvej og kom i rundkørslen ved Ringvejen under hjulene på en lastbil, der havde retning mod Esbjerg.
  Den 44-årige motorcyklist, der er fra lokalområdet, blev dræbt på stedet. De pårørende er underrettet.
  Ivan Gohr Jensen, vagtchef, Syd- og Sønderjyllands Politi: "Vi leder efter en lastbil og en chauffør, som måske ikke bemærkede ulykken under passage af rundkørslen."
  - Vi leder efter en lastbil og en chauffør, som måske ikke bemærkede ulykken under passage af rundkørslen. Motorcyklen lader ikke til at være påkørt, men motorcyklisten er på en eller anden måde kommet ind under lastbilen. Vi hører gerne fra alle lastbilchauffører, der har kørt på strækningen omkring klokken 15 i eftermiddag, siger vagtchef Ivan Gohr Jensen, Syd- og Sønderjyllands Politi, til TV SYD.
  Se mere på LocalEyes.dk
  En tilkaldt bilinspektør arbejder på ulykkesstedet med at klarlægge de nærmere omstændigheder.
  Vidner oplyser til politiet, at lastbilen har et hvidt førerhus og et mørkebrunt eller rødbrunt stållad, som måske er en container.
  